Efter sidste uges overraskende udesejr over FC Midtjylland, var stemningen og optimismen tilbage i AaB. Transfervinduet var lukket, og kaos erstattet af ro – lige indtil den tyrkiske storklub, Galatasaray torsdag betalte godt 13 millioner kroner for viceanfører, Mathias Ross . Det har kastet grus i maskinrummet, hvor forsvarskrumtappen har været fast makker med sommerindkøbet, Lars Kramer. Den oplagte erstatning, norske Daniel Granli er skadet og Anders Hagelskjær er sendt på leje i Norge, så Lars Kramer er gået fra tre mulige makkere til nul. Travl sportschef - Vi er sårbare lige nu, men jeg ved der bliver arbejdet på at vi skal have en anden spiller ind. Indtil da finder vi en løsning internt, siger cheftræner og manden, der skal løse forsvarskabalen, Lars Friis til TV2 Nord ved fredagens træning. Her var sportschef Inge Andre Olsen ikke tilgængelig – måske netop travlt ophængt af arbejdet med at finde en erstatning. Med transfervinduets lukning har AaB kun mulighed for at hente spillere, der ikke er på kontrakt i andre klubber. For nu er der én mand til to pladser, så der var både usædvanlig lang tænkepause, indånding og et skævt smil, da TV2 Nords udsendte spørger hvem der spiller søndag. - Ja, men det jeg ved er at vi starter med 11 mand, og de navne får du ikke, kom svaret til sidst fra Lars Friis. Er du bekymret? - Nej det er jeg ikke. Vores trup er et godt sted. Vi har haft udfordringer resultatmæssigt, men vi har stået sammen og nu kommer så et lille bump, men det kommer vi også over, siger cheftræneren. AaB tager imod Lyngby søndag klokken 14.

Referat:
AaBs vigtige kamp mod bundholdet Lyngby bliver med et helt nyt midterforsvar.